b'\n_START_ARTICLE_\nAlgimantas Jonas Nakas\n_START_SECTION_\nBiografija\n_START_PARAGRAPH_\n1959 m. baig\xc4\x97 Kauno politechnikos institut\xc4\x85, 1972 m. apgyn\xc4\x97 disertacij\xc4\x85 \xe2\x80\x9eAkytojo silikatbetonio element\xc5\xb3 deformacij\xc5\xb3 tyrimas\xe2\x80\x9c, technikos moksl\xc5\xb3 kandidatas, 1992 m. technologijos moksl\xc5\xb3 daktaras._NEWLINE_1961\xe2\x80\x931970 m. Kauno politechnikos instituto, nuo 1970 m. Vilniaus in\xc5\xbeinerinio statybos instituto (nuo 1991 m. Vilniaus technikos universitetas, nuo 1996 m. Vilniaus Gedimino technikos universitetas) d\xc4\x97stytojas, 1976\xe2\x80\x931986 m. Pastat\xc5\xb3 konstrukcij\xc5\xb3 katedros ved\xc4\x97jas, nuo 1975 m. docentas. Nuo 1999 m. Vilniaus Gedimino technikos universiteto Mokslotyros centro vyresnysis mokslo darbuotojas, 1995\xe2\x80\x932005 m. dar ir universiteto \xc5\xbdiniasklaidos ir rengini\xc5\xb3 direktorius, 1988\xe2\x80\x932005 m. \xc5\xbeurnalo \xe2\x80\x9eGedimino universitetas\xe2\x80\x9c vyr. redaktorius._NEWLINE_Nuo 2004 m. Tarptautin\xc4\x97s informacijos asociacijos tikrasis narys.\n_START_SECTION_\nMokslin\xc4\x97 veikla\n_START_PARAGRAPH_\nSvarbiausios darb\xc5\xb3 sritys: mokslo ir technikos istorija, pramon\xc4\x97s pastat\xc5\xb3 atnaujinimas, projekt\xc5\xb3 ir statini\xc5\xb3 technin\xc4\x97 ekspertiz\xc4\x97, statini\xc5\xb3 bandymai. Paskelb\xc4\x97 daugiau kaip 150 mokslini\xc5\xb3 ir populiari\xc5\xb3j\xc5\xb3 straipsni\xc5\xb3, pareng\xc4\x97 apie 40 statini\xc5\xb3 konstrukcij\xc5\xb3 projekt\xc5\xb3, atliko daugiau kaip 40 mokslo tyrimo darb\xc5\xb3._NEWLINE_Para\xc5\xa1\xc4\x97 mokom\xc5\xb3j\xc5\xb3 knyg\xc5\xb3 apie pastat\xc5\xb3 konstrukcijas, 12 biografinio pob\xc5\xabd\xc5\xbeio knyg\xc5\xb3 apie \xc5\xbeymius Lietuvos in\xc5\xbeinierius. 1979 m. \xc4\xafk\xc5\xabr\xc4\x97 Vilniaus Gedimino technikos universiteto muziej\xc5\xb3, 1998 m. \xe2\x80\x93 Vilniaus Gedimino technikos universiteto Statybos moksl\xc5\xb3 istorijos muziej\xc5\xb3.  Visuotin\xc4\x97s lietuvi\xc5\xb3 enciklopedijos straipsni\xc5\xb3 autorius.'